b'\n_START_ARTICLE_\nBernard Mihali\xc4\x87\n_START_SECTION_\n\xc5\xbdivotopis\n_START_PARAGRAPH_\nBernard Mihali\xc4\x87 je poha\xc4\x91ao Osnovnu \xc5\xa1kolu Bogumila Tonija u Samoboru, gradu u \xc4\x8dijem je Tambura\xc5\xa1kom dru\xc5\xa1tvu \xc2\xbbFerdo Livadi\xc4\x87\xc2\xab ve\xc4\x87 tada mnogo nau\xc4\x8dio o glazbi, glazbalima i glazbenicima. Ovladav\xc5\xa1i umije\xc4\x87em sviranja tambura, kasnije je vrlo brzo nau\xc4\x8dio svirati i elektri\xc4\x8dnu gitaru te omiljenu mu bas-gitaru. Srednjo\xc5\xa1kolsko obrazovanje zavr\xc5\xa1io je u CUO\xc2\xa0\xc2\xbbRu\xc4\x91er Bo\xc5\xa1kovi\xc4\x87\xc2\xab\xc2\xa0(danas Tehni\xc4\x8dka \xc5\xa1kola Ru\xc4\x91era Bo\xc5\xa1kovi\xc4\x87a) u Zagrebu, a potom je na zagreba\xc4\x8dkom Fakultetu strojarstva i brodogradnje studirao strojarstvo. No glazbeni talent i zanimanje za elektroniku, a posebice znati\xc5\xbeelja o suvremenim mogu\xc4\x87nostima snimanja zvuka, ipak su presudno utjecali na njegovu profesionalnu i glazbeni\xc4\x8dku karijeru. Tako je, jo\xc5\xa1 kao student, bio anga\xc5\xbeiran kao tonski snimatelj u diskografskoj ku\xc4\x87i Croatia Records (tada\xc5\xa1njem Jugotonu), u kojoj je kasnije, od 1991. do 1998. godine, bio zadu\xc5\xbeen za t.zv. mastering svih izdanja Croatia Recordsa na gramofonskim plo\xc4\x8dama._NEWLINE__NEWLINE_1995. utemeljio je vlastiti tonski studio i diskografsku ku\xc4\x87u M.B. Podmornica._NEWLINE_Kao snimatelj ili majstor tona sura\xc4\x91ivao je i sura\xc4\x91uje s brojnim poznatim hrvatskim glazbenim i estradnim umjetnicima, primjerice Pavicom Gvozdi\xc4\x87, Dunjom Vejzovi\xc4\x87, Tomislavom Mu\xc5\xbeekom, Ljerkom O\xc4\x8di\xc4\x87, Vi\xc5\xa1njom Ma\xc5\xbeuran, Darkom Petrinjakom, I\xc5\xa1tvanom R\xc3\xb6merom, Anom Vidovi\xc4\x87, Viktorom Vidovi\xc4\x87em, An\xc4\x91elkom Klobu\xc4\x8darom, Zagreba\xc4\x8dkim kvartetom saksofona, Zagreba\xc4\x8dkim solistima, Terezom Kesovijom, Mi\xc5\xa1om Kova\xc4\x8dom, Novim fosilima, Darkom Domijanom, Jacquesom Houdekom, rock grupama Psihomodo pop, Dorian Gray i Zadruga, zatim Tambura\xc5\xa1kim orkestrom HRT-a, Hrvojem Maji\xc4\x87em, Borisom \xc4\x86irom Ga\xc5\xa1parcem, tambura\xc5\xa1kim sastavima Ex Panonia, Zlatni dukati, Lampa\xc5\xa1i i drugima._NEWLINE_Kao autor i/ili aran\xc5\xbeer do danas je u ediciji \xc5\xa0areni svijet dje\xc4\x8djih pjesama objavio pet glazbenih albuma za djecu, koje je \xc4\x8dak i Ministarstvo kulture RH preporu\xc4\x8dilo kao vrlo korisnu nadopunu programima glazbenoga odgoja u dje\xc4\x8djim vrti\xc4\x87ima i ni\xc5\xbeim razredima osnovne \xc5\xa1kole. Uz redovita snimanja i rad u vlastitom tonskom studiju, polaznike samoborske Rock akademije pou\xc4\x8dava sviranju bas-gitare. \xc4\x8clan je Hrvatske glazbene unije.'